Ένοχος και σε δεύτερο βαθμό κρίθηκε πρώην δήμαρχος της Ημαθίας, που καταδικάστηκε σε κάθειρξη 9 ετών από το Πενταμελές Εφετείο Κακουργημάτων Θεσσαλονίκης για υπεξαίρεση από το δημοτικό ταμείο.

Πρόκειται για τον Ελευθέριο Βαλαβάνη, που διετέλεσε δήμαρχος το διάστημα 2003-2006 στον καποδιστριακό δήμο Αποστόλου Παύλου. Ο ίδιος είχε τιμωρηθεί πρωτόδικα με κάθειρξη 18 ετών, κι αφού έμεινε δύο χρόνια στη φυλακή, αποφυλακίστηκε το 2016 υπό όρους, για λόγους υγείας.

Μαζί του καταδικάστηκε πρώην ταμίας του ίδιου Δήμου, στον οποίον το εφετείο επέβαλε φυλάκιση 5 ετών - ποινή η οποία μετατράπηκε σε εξαγοράσιμη με την καταβολή 3 ευρώ τη μέρα (από κάθειρξη 10 ετών πρωτόδικα).

Το κατηγορητήριο τούς «χρέωνε» ταμειακό έλλειμμα ύψους 1,3 εκατ. ευρώ. Ανάμεσα στα χρήματα που υπεξαίρεσαν, περιλαμβανόταν επιχορήγηση από τον ΟΠΑΠ, ύψους 400.000 ευρώ, στη μνήμη των 21 μαθητών του Μακροχωρίου Ημαθίας που έχασαν τη ζωή τους στο πολύνεκρο τροχαίο των Τεμπών και προοριζόταν για αθλητικά έργα.

Κατά το διαχειριστικό έλεγχο τον οποίο προκάλεσε η επόμενη δημοτική Αρχή, διαπιστώθηκε εξάλλου, κακοδιαχείρηση στο δημοτικό παιδικό σταθμό και τη δημοτική επιχείρηση ύδρευσης.

Το Πενταμελές Εφετείο αποφάσισε τελικά ότι το ποσό της υπεξαίρεσης ανέρχεται σε 321.000 ευρώ, δεχόμενο ότι τα υπόλοιπα χρήματα κατευθύνθηκαν σε δαπάνες έργων, πληρωμές υπαλλήλων και προμηθευτών, κ.ά.. Το δικαστήριο έκρινε τους κατηγορούμενους ένοχους για υπεξαίρεση από κοινού και κατ' εξακολούθηση σε βάρος ΟΤΑ, ενώ τους αναγνώρισε ελαφρυντικά.

Προηγουμένως στην απολογία του, ο πρώην δήμαρχος -που με την ετυμηγορία του δικαστηρίου δεν επιστρέφει στη φυλακή- είπε ότι δεν έβαλε ούτε ένα ευρώ στην τσέπη του, παραδέχθηκε όμως ότι η διαχείριση των οικονομικών του Δήμου υπήρξε άτακτη και πρόχειρη και ότι δεν τηρούνταν οι αρχές του Δημόσιου Λογιστικού.

Την κατηγορία αρνήθηκε και ο συγκατηγορούμενός του πρώην ταμίας, που μεταξύ άλλων επισήμανε ότι δεν είχε τις γνώσεις για να ανταποκριθεί στα καθήκοντά του.